**NOTA DE FUNDAMENTARE**

**la proiectul de hotărâre a Guvernului pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul de hotărâre a Guvernului pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil este elaborat de către Ministerul Afacerilor Interne. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul de hotărâre cu privire la aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil a fost elaborat în legătură cu necesitatea îndeplinirii măsurilor prioritare pentru ridicarea nivelului de pregătire pentru aderarea la Uniunea Europeană și alinierea la legislația Uniunii Europene, asigurării implementării integrale, calitative și în termen a recomandărilor formulate de Comisia Europeană, pentru îndeplinirea angajamentelor asumate în baza Acordului de Asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte.  Prin Legea nr. 67/2024 privind regimul explozivilor de uz civil (în continuare – Legea nr. 67/2024), Republica Moldova a transpus parțial Directiva 2014/28/UE a Parlamentului European și a Consiliului din 26 februarie 2014 privind armonizarea legislațiilor statelor membre referitoare la punerea la dispoziție pe piață și controlul explozivilor de uz civil, publicată în Jurnalul Oficial al Uniunii Europene L 96 din 29 martie 2014 (text cu relevanță pentru SEE) (în continuare – Directiva 2014/28/UE), stabilind cadrul legal general în materie de explozivi de uz civil. Totuși, pentru asigurarea transpunerii depline și conforme, este necesară aprobarea unei reglementări tehnice detaliate care să stabilească:   1. cerințele esențiale de securitate pentru explozivii de uz civil; 2. prevederi în materie de siguranță a explozivilor; 3. conformitatea explozivilor; 4. declarația UE de conformitate; 5. cerințele aplicabile organismelor de evaluare a conformității; 6. marcajul CE și sistemul de trasabilitate; 7. responsabilitățile operatorilor economici și autorităților competente; 8. supravegherea pieței și controlul explozivilor care intră pe piață, procedura de salvgardare; 9. condițiile de depozitare a explozivilor.   Această reglementare tehnică este indispensabilă pentru punerea în aplicare a Legii nr. 67/2024 și pentru îndeplinirea angajamentelor asumate de Republica Moldova în procesul de asociere cu Uniunea Europeană.  Temeiul legal de inițiere al acestui proiect de lege, derivă, acțiunea nr. 165 din Planul național de reglementări pentru anul 2025, aprobat prin Hotărârea Guvernului nr. 841/2024. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| În prezent, cadrul normativ național privind regimul explozivilor de uz civil este parțial armonizat cu legislația Uniunii Europene. Prin Legea nr. 67/2024 privind regimul explozivilor de uz civil, s-au stabilit principiile generale, competențele autorităților, responsabilitățile operatorilor economici și regimul de autorizare, marcaj și supraveghere a pieței. Totuși, această lege nu include toate detaliile tehnice prevăzute de Directiva 2014/28/UE, întrucât transpunerea completă a acesteia impune elaborarea unor reglementări tehnice secundare.  În prezent, supravegherea și controlul de stat asupra circulației explozivilor de uz civil, se efectuează în baza Hotărârii Guvernului nr. 1324/2016 pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil,care conține reglementări cu privire la libera circulație, obligațiile operatorilor economici, transportul explozivilor, derogări din motive de siguranță, schimbul de informații, identificarea și trasabilitatea explozibililor, licențe sau autorizații,ridicarea și confiscarea,conformitatea explozibililor, supravegherea pieței*.* Astfel, se menționează că, deseori prevederile actului normativ prenotate creează situații de interpretare privind aplicarea normelor, precum și divergențe între autoritățile și instituțiile statului cu atribuții de control și supraveghere a pieței și agenții economici, care efectuează operațiuni cu explozivi de uz civil, precum și această hotărâre nu este în concordanță cu prevederile Legii nr. 67/2024 și a prevederilor Directivei 2014/28/UE.  În lipsa unui act normativ subsecvent care să reglementeze:   1. cerințele esențiale de securitate aplicabile explozivilor de uz civil; 2. procedurile de evaluare a conformității și modulele corespunzătoare; 3. condițiile pentru aplicarea marcajului CE; 4. cerințele pentru desemnarea și notificarea organismelor de evaluare a conformității; 5. conținutul declarației UE de conformitate; 6. documentația tehnică și trasabilitatea produselor; 7. condițiile de depozitare a explozivilor,   aplicarea prevederilor Legii nr. 67/2024 este limitată, iar transpunerea Directivei 2014/28/UE rămâne incompletă.  Prin urmare, Hotărârea Guvernului nr. 1324/2016 pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil, a devenit neconformă atât cu legislația nou adoptată (Legea nr. 67/2024), cât și cu directivele europene actualizate, iar în unele cazuri normele sunt contradictorii cu actele normative de nivel ierarhic superior, aceasta urmând a fi abrogată.  În concluzie, intervenția normativă este impusă de necesitatea completării cadrului legal pentru aplicarea eficientă a Legii nr. 67/2024, obligația de transpunere completă a Directivei 2014/28/UE, necesitatea uniformizării și consolidării cerințelor tehnice în domeniul explozivilor de uz civil, eliminarea vidului legislativ în ceea ce privește procedurile tehnice și responsabilitățile operatorilor economici în materie de securitate, conformitate și marcaj CE. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Obiectivul principal al proiectului de hotărâre este completarea cadrului normativ secundar necesar pentru punerea în aplicare a Legii nr. 67/2024, prin aprobarea unei reglementări tehnice conforme cu cerințele Directivei 2014/28/UE a Parlamentului European și a Consiliului.  Obiectivele specifice vizează:   1. transpunerea integrală a Directivei 2014/28/UE, prin detalierea cerințelor tehnice și de securitate aplicabile explozivilor de uz civil, în conformitate Anexa II (module de evaluare a conformității); 2. instituirea unui mecanism clar de evaluare a conformității, prin definirea procedurilor aplicabile și a modulelor CE relevante; 3. reglementarea aplicării marcajului CE și a conținutului declarației UE de conformitate; 4. stabilirea cerințelor pentru desemnarea, funcționarea și notificarea organismelor de evaluare a conformității; 5. instituirea cerințelor privind trasabilitatea explozivilor, documentația tehnică și păstrarea acesteia; 6. abrogarea actelor normative învechite și neconforme, în vederea asigurării unui cadru coerent și armonizat.   Soluția propusă constă în aprobarea unei hotărâri de Guvern prin care să fie instituită Reglementarea tehnică privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil, ca act normativ subsecvent Legii nr. 67/2024.  Prin proiectul de hotărâre urmează să fie aprobată Reglementarea tehnică privind cerințele esenţiale de securitate ale explozivilor de uz civil, punerea la dispoziţie pe piaţă și controlul explozivilor de uz civil, este structurată în 6 capitole după cum urmează:  **Capitolul I** stabilește cerințele esențiale de securitate pentru punerea pe piață a explozivilor de uz civil, domeniul de aplicare a Reglementării tehnice, noțiunile utilizate în scopul prezentului proiect.  **Capitolul II** – Punerea la dispoziție pe piață și libera circulație reglementează condițiile generale privind plasarea pe piață a explozivilor de uz civil, în conformitate cu Legea nr. 67/2024 și cu prevederile reglementării tehnice.  Se pune accent pe principiul liberei circulații a explozivilor conformi, stipulând că nu pot fi impuse interdicții sau restricții privind punerea acestora la dispoziție pe piață, dacă sunt în conformitate cu legislația națională armonizată.  Capitolul prevede responsabilități clare pentru:   1. operatorii economici, care trebuie să se asigure că explozivii respectă cerințele legale și pot furniza, la cererea autorității, informații privind trasabilitatea acestora pentru o perioadă de 10 ani; 2. autoritatea de supraveghere a pieței (Inspectoratul Național pentru Supraveghere Tehnică), care trebuie să verifice că explozivii introduși pe piață: respectă cerințele legale și tehnice, poartă marcajul CE, au fost supuși evaluării conformității potrivit procedurilor reglementate.   Se consolidează astfel mecanismele de trasabilitate și control al lanțului de aprovizionare, fiind prevăzute cerințe concrete privind schimbul de informații între operatori și autoritate, chiar și în cazul explozivilor care nu sunt integrați în sistemele automate de identificare.  **Capitolul III** – Prevederi în materie de siguranță introduce un ansamblu de norme esențiale privind controlul transferurilor, trasabilitatea, schimbul de informații și regimul de licențiere al explozivilor și muniției, în vederea garantării unui nivel ridicat de securitate publică și prevenirea utilizării ilicite.  Secțiunea 1 – Transferul explozivilor, stabilește condițiile stricte pentru transferul transfrontalier de explozivi, inclusiv:   1. obligația destinatarului de a obține autorizație de transfer; 2. transmiterea către autoritățile competente a informațiilor detaliate despre traseu, operatori economici, caracteristicile explozivilor și regimul de securitate aplicabil; 3. regim diferențiat pentru transferurile care nu impun cerințe speciale de siguranță, în baza unor autorizații simplificate; 4. posibilitatea suspendării sau retragerii autorizației, precum și obligația furnizării de informații suplimentare la cererea autorităților din statele de plecare, tranzit sau destinație.   Secțiunea 2 – Transferul muniției, prevede o procedură similară, sub coordonarea Ministerului Afacerilor Interne, pentru transferul muniției între statele membre ale Uniunii Europene, inclusiv:   1. comunicarea prealabilă a datelor privind expeditorul, destinatarul, cantitatea și caracteristicile muniției; 2. emiterea unui permis care însoțește muniția până la destinație; 3. posibilitatea acordării unor autorizații valabile pe termen lung (până la 3 ani), cu notificare automată între statele membre privind transferurile efectuate.   Secțiunea 3 – Derogări din motive de siguranță, permite Ministerului Afacerilor Interne să aplice măsuri excepționale în situații de amenințare gravă la adresa siguranței publice, prin suspendarea sau restricționarea transferurilor. Măsurile trebuie să respecte principiul proporționalității și sunt comunicate Comisiei Europene.  Secțiunea 4 – Schimbul de informații, instituie mecanisme de cooperare și schimb de date între autoritățile naționale și cele ale statelor membre UE, în baza Regulamentului (CE) nr. 515/97. Se desemnează autoritățile responsabile pentru trimiterea și primirea informațiilor referitoare la transferuri.  Proiectul de hotărâre prevede că normele prevăzute la **Secțiunile 1 – 4 din Capitolul III** vor fi aplicabile doar la data aderării Republicii Moldova la Uniunea Europeană.  Secțiunea 5 – Identificarea și trasabilitatea explozivilor, introduce obligativitatea unui sistem uniform de identificare și trasabilitate sub coordonarea MAI, cu excepții pentru explozivii in situ sau neambalați. Sistemul prevede:   1. etichetarea cu identificatori unici și înregistrarea datelor electronice; 2. păstrarea datelor timp de 10 ani; 3. accesibilitatea imediată a acestora pentru autoritățile competente.   Secțiunea 6 – Licențe, autorizații, confiscări, reglementează:   1. drepturile operatorilor economici licențiați (producere, depozitare, transfer, comerț); 2. criteriile de acordare a licențelor; 3. posibilitatea de confiscare a explozivilor în caz de suspiciuni privind utilizarea sau traficul ilicit.   În acest sens, proiectul de hotărâre prevede că procedura de notificare este similară procedurii de recunoaștere prevăzută conform prevederilor Legii nr. 235/2011 privind activitățile de acreditare și de evaluare a conformității, iar notificrea organismelor autorizate Comisiei Europene și celorlalte state membre ale Uniunii Europene, informarea Comisiei Europeane în legătură cu procedurile pe care le aplică pentru evaluarea și notificarea organismelor de evaluare a conformității și pentru monitorizarea organismelor notificate, precum și în legătură cu orice modificări ale acestor, procedura de notificare, modificarea notificărilor, contestarea competenței organismelor notificate vor intra în vigoare la data intrării în vigoare a Acordului privind evaluarea conformităţii și acceptarea produselor industriale dintre Republica Moldova și Uniunea Europeană  **Capitolul IV –** Conformitatea explozivilor reglementează aspectele esențiale privind evaluarea conformității, declarația UE de conformitate și aplicarea marcajului CE, stabilind responsabilitățile producătorilor și condițiile de introducere legală a explozivilor pe piață.  Secțiunea 1 – Prezumția de conformitate și proceduri pentru evaluarea conformități, explozivii care respectă standardele armonizate publicate în Jurnalul Oficial al Uniunii Europene beneficiază de prezumția de conformitate cu cerințele esențiale de securitate. Evaluarea conformității este realizată de producător prin aplicarea unuia dintre modulele CE prevăzute în anexa nr. 1, cum ar fi:   1. examinarea CE de tip (modulul B), 2. urmată de unul dintre modulele C2, D, E, F sau, alternativ, 3. verificarea unității de produs (modulul G).   Secțiunea 2 – Declarația UE de conformitate, această declarație este dovada formală că explozivii îndeplinesc cerințele esențiale și este redactată conform modelului din anexa nr. 2. Declarația trebuie să fie actualizată constant, să fie redactată în limba română, să includă toate actele UE relevante, dacă produsul se supune mai multor regimuri.  Prin întocmirea declarației, producătorul își asumă întreaga responsabilitate pentru conformitatea produsului.  Secțiunea 3 – Aplicarea marcajului CE, marcajul CE este aplicat exclusiv de către producător sau reprezentantul său împuternicit:   1. direct pe produs, sau în cazuri justificate, pe ambalaj sau documente; 2. înainte de introducerea pe piață; 3. este însoțit, dacă este cazul, de numărul organismului notificat.   Reglementarea tehnică prevede interdicția aplicării altor marcaje care ar putea induce în eroare în privința semnificației marcajului CE. Autoritatea competentă (INST) este responsabilă pentru verificarea corectitudinii aplicării marcajului CE și pentru sancționarea utilizării abuzive sau necorespunzătoare.  **Capitolul V** – Notificarea organismelor de evaluare a conformității stabilește cadrul instituțional și tehnic pentru desemnarea, notificarea și supravegherea organismelor care efectuează evaluarea conformității explozivilor de uz civil, în calitate de terți independenți.  Secțiunea 1 -Notificarea și autoritatea competentă, Ministerul Afacerilor Interne este desemnat ca autoritate de notificare și transmite notificările către Comisia Europeană și statele membre ale UE, în cooperare cu organismul național de acreditare – MOLDAC, responsabil pentru evaluarea și monitorizarea tehnică a acestor organisme.  Secțiunea 2 - Cerințe pentru organismele notificate, pentru a fi notificate, organismele de evaluare a conformității trebuie să îndeplinească condiții stricte de independență, imparțialitate, competență tehnică, integritate profesională și confidențialitate, inclusiv:   1. lipsa oricărui conflict de interese; 2. existența unei asigurări de răspundere civilă; 3. personal calificat, proceduri documentate și capacitate operațională adecvată; 4. participarea la activități de standardizare și schimb internațional de informații.   Secțiunea 3 - Procedura de notificare, se detaliază etapele notificării, inclusiv:   1. depunerea cererii la MOLDAC; 2. transmiterea informațiilor relevante către Comisia Europeană; 3. validarea notificării în funcție de utilizarea sau nu a certificatelor de acreditare; 4. prevederi privind suspendarea, retragerea sau modificarea notificării în caz de neconformitate.   Secțiunea 4 - Subcontractarea și filialele, organismele pot subcontracta sarcini sau pot folosi filiale, cu acordul clientului, rămânând pe deplin responsabile pentru activitățile acestora și asigurând transparență și control continuu.  Secțiunea 5 - Activitatea operațională a organismelor notificate, acestea:   1. efectuează evaluările de conformitate potrivit modulelor prevăzute; 2. duc evidența certificatelor emise și a explozivilor înregistrați; 3. solicită măsuri corective producătorilor în caz de neconformitate și retrag certificările dacă problemele persistă; 4. oferă beneficiarilor dreptul de a contesta deciziile luate.   Secțiunea 6 - Obligații de informare și cooperare, organismele notificate trebuie să:   1. informeze autoritățile despre suspendări/retrageri de certificate și alte modificări; 2. coopereze cu alte organisme notificate privind rezultatele evaluărilor; 3. participe la forumurile sectoriale organizate de Comisia Europeană.   **Capitolul VI** – Supravegherea pieței Uniunii, controlul explozivilor și procedura de salvgardare stabilește măsurile esențiale privind verificarea conformității explozivilor introduși pe piață, intervenția autorităților în cazul produselor neconforme sau periculoase, precum și regimul juridic al depozitării explozivilor.  Secțiunea 1 - Supravegherea pieței și controlul inițial, care se pun pe piață se face conform Legii nr. 67/2024 și Legii nr. 162/2023 privind supravegherea pieței, fiind responsabilitatea Inspectoratului Național pentru Supraveghere Tehnică (INST). Acesta se asigură că produsele conforme nu pun în pericol sănătatea și securitatea persoanelor.  Secțiunea 2 - Măsuri naționale în cazul explozivilor neconformi, dacă un exploziv este suspectat că prezintă un risc, INST:   1. efectuează evaluarea de conformitate; 2. poate solicita retragerea sau rechemarea produsului de pe piață; 3. informează Comisia Europeană și celelalte state membre dacă riscul este transnațional; 4. poate impune interzicerea punerii pe piață, în lipsa măsurilor corective.   În acest sens, proiectul de hotărâre prevede că norma prin care se stabilește că în cazul în care autoritatea de supraveghere a pieței consideră că neconformitatea nu se limitează la teritoriul național, aceasta informează Comisia Europeană și celelalte state membre ale Uniunii Europene cu privire la rezultatele evaluării și la acțiunile pe care le-a solicitat din partea operatorului economic, precum și informarea Comisiei Europene cu privire la măsurile întreprinse, vor intra în vigoare la data intrării în vigoare a Acordului privind evaluarea conformității și acceptarea produselor industriale dintre Republica Moldova și Uniunea Europeană.  Secțiunea 3 - Procedura de salvgardare la nivelul UE, dacă măsurile naționale sunt contestate, se activează procedura de salvgardare prin implicarea Comisiei Europene. Măsurile pot fi menținute, modificate sau retrase în funcție de evaluarea comunitară, norme care vor intra în vigoare la data intrării în vigoare a Acordului privind evaluarea conformității și acceptarea produselor industriale dintre Republica Moldova și Uniunea Europeană.  Secțiunea 4 - Gestionarea explozivilor conformi dar periculoși, în cazurile în care explozivii sunt formal conformi, dar prezintă totuși riscuri inacceptabile, autoritatea poate solicita retragerea de pe piață și trebuie să informeze Comisia Europeană, pentru coordonare la nivelul UE.  Subsidiar, norma prin care autoritatea de supraveghere a pieței informează imediat Comisia Europeană despre explozivii conformi care prezintă un risc în materie de sănătate și securitate ori pentru protecția altor aspecte de interes public, va intra în vigoare la data intrării în vigoare a Acordului privind evaluarea conformității și acceptarea produselor industriale dintre Republica Moldova și Uniunea Europeană.  Secțiunea 5 - Neconformități formale, se reglementează distinct situațiile de abateri administrative, precum:   1. lipsa marcajului CE; 2. declarații UE de conformitate incorecte sau lipsă; 3. documentație tehnică incompletă; 4. erori în etichetare și identificare.   Secțiunea 6 - Depozitarea explozivilor, este prevăzut un regim tehnic detaliat privind:   1. autorizarea depozitelor de explozivi pe baza permisiunii emise de autoritatea competentă; 2. clasificarea depozitelor după destinație (uzinale, de bază, de consum), durată (permanente, temporare), construcție (de suprafață, subterane, mixte); 3. cerințele privind construcția și organizarea internă (camere, circuite de distribuție, valuri de protecție); 4. condițiile pentru depozitarea temporară în activități speciale (filmări, lucrări izolate, transport mobil); 5. limitele de cantitate admise (ex. max. 50 tone trotil echivalent pentru un depozit de bază de suprafață).   Anexa 1 stabilește procedurile de evaluare a conformității aplicabile explozivilor de uz civil, Anexa 2 stabilește modelul Declarația UE de conformitate aplicată explozivilor de uz civil și Anexa 3 stabilește condițiile privind construcția şi amenajarea depozitelor de explozivi  Scopul proiectului constă în crearea unui cadru normativ complet, coerent și aliniat la cerințele Uniunii Europene, care să permită exercitarea activităților cu explozivi civili în condiții de securitate, legalitate și predictibilitate.  Totodată, proiectul de hotărâre conține reglementări detaliate privind marcajul de conformitate „SM”, declarației de conformitate, cerințele cu privire la organismele de evaluare a conformității recunoscute, la desfășurarea procedurilor de evaluare a conformității, întocmirea certificatelor de examinare în procesul de evaluare a conformității, desfășurarea procedurii de recunoaștere, care vor aplicabile până la aderarea Republicii Moldova la Uniunea Europeană și până la intrarea în vigoare a Acordului privind evaluarea conformității și acceptarea produselor industriale.  În final se propune abrogarea Hotărârea Guvernului nr. 1324/2016 pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil, odată cu intrarea în vigoare a proiectului de hotărâre a Guvernului pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil.  Subsecvent, se propune ca prezenta hotărâre intră în vigoare în termen de 12 de luni de la data publicării în Monitorul Oficial al Republicii Moldova, din motivul necesității ajustării procedurilor de către autoritățile și instituțiile care sunt vizate cu competențe în domeniul reglementat și ajustarea procedurilor de către operatorii economici care activează în domeniul explozivilor, cu excepția unor prevederi ale Reglementării tehnice care sunt condiționate de intrarea în vigoare a Acordului privind evaluarea conformității și acceptarea produselor industriale dintre Republica Moldova și Uniunea Europeană, precum și aderării Republicii Moldova la Uniunea Europeană. |
| 3.2. Opțiunile alternative analizate și motivele pentru care acestea nu au fost luate în considerare |
| Opțiunea 1: Menținerea status quo-ului normativ (,,a nu face nimic”)  Această opțiune presupunea aplicarea exclusivă a prevederilor Legii nr. 67/2024, fără a adopta o reglementare tehnică distinctă. Dezavantaje identificate:   1. imposibilitatea aplicării integrale a Legii nr. 67/2024, în lipsa normelor tehnice și procedurale; 2. menținerea vidului legislativ cu privire la cerințele de securitate, marcajul CE, evaluarea conformității și trasabilitate; 3. nerealizarea transpunerii complete a Directivei 2014/28/UE, ceea ce ar compromite angajamentele asumate de Republica Moldova în cadrul Acordului de Asociere cu Uniunea Europeană; 4. risc crescut de incidente legate de nerespectarea standardelor tehnice în domeniul explozivilor de uz civil.   Opțiunea 2: Includerea prevederilor tehnice direct în Legea nr. 67/2024 Această opțiune a fost considerată în etapa inițială a elaborării legii, dar a fost exclusă în favoarea unei structuri legislative moderne, care separă nivelul de reglementare primar (legea) de cel tehnic (hotărâre de Guvern). Dezavantaje identificate:   1. limitarea flexibilității în actualizarea viitoare a cerințelor tehnice, care trebuie adaptate în funcție de evoluțiile standardelor UE și ale practicilor din industrie; 2. risc de supra legiferare și aglomerare a normei primare cu dispoziții de natură tehnică, contrar principiilor Legii nr. 100/2017 cu privire la actele normative; 3. dificultate în implementare și aplicare de către autoritățile competente și operatorii economici.   Opțiunea recomandată: Adoptarea unei reglementări tehnice prin hotărâre de Guvern Această opțiune oferă cea mai bună soluție din punct de vedere al conformității cu legislația națională și europeană, al clarității normei și al eficienței implementării. Ea permite transpunerea completă a Directivei 2014/28/UE și aplicarea coerentă a Legii nr. 67/2024. |
| **4. Analiza impactului de reglementare** |
| 4.1. Impactul asupra sectorului public |
| Impactul asupra autorităților publice constă în consolidarea capacității instituționale de reglementare, autorizare și control în domeniul explozivilor de uz civil, prin:   1. clarificarea atribuțiilor și a procedurilor tehnice pentru instituțiile cu competențe în domeniu (în special Inspectoratul Național pentru Supraveghere Tehnică, Ministerul Afacerilor Interne, autoritățile de mediu și securitate industrială); 2. facilitarea aplicării unitare a Legii nr. 67/2024, prin norme tehnice clare, ușor de aplicat în practică; 3. posibilitatea desemnării organismelor de evaluare a conformității, cu respectarea cerințelor armonizate europene, ceea ce poate permite dezvoltarea capacităților naționale în domeniul certificării și controlului tehnic; 4. îmbunătățirea cooperării interinstituționale și a mecanismelor de trasabilitate, notificare și schimb de informații.   Reglementarea tehnică va contribui la reducerea riscurilor de accident, utilizare neautorizată sau circulație ilegală a explozivilor, cu efecte benefice asupra securității publice și ordinii de drept. |
| 4.2. Impactul financiar și argumentarea costurilor estimative |
| Adoptarea proiectului de hotărâre nu implică cheltuieli suplimentare de la bugetul de stat, întrucât măsurile prevăzute în reglementarea tehnică nu presupun instituirea unor programe sau activități finanțate direct din fonduri publice.  Pentru sectorul public, activitățile de supraveghere și control vor fi realizate în limita competențelor instituționale existente și a bugetelor aprobate. Reglementarea tehnică nu generează nevoia de personal suplimentar sau de dotări excepționale.  Pentru mediul de afaceri, eventualele costuri pot apărea în următoarele situații:   1. costuri de evaluare a conformității în cazul în care operatorul economic solicită certificarea printr-un organism notificat, însă la moment în Republica Moldova nu există producători de explozivi de uz civil și nici organisme de evaluare a conformității în acest domeniu; 2. costuri administrative minime legate de trasabilitate, întocmirea declarației UE de conformitate și păstrarea documentației tehnice.   Aceste costuri sunt estimate ca fiind moderate și proporționale cu specificul activității, ele reprezentând o condiție necesară pentru operarea legală și accesul pe piața națională și internațională (UE).  De asemenea, costurile de conformare sunt anticipabile și previzibile, întrucât reglementarea tehnică transpune norme deja cunoscute în cadrul spațiului economic european și sunt deja aplicate de operatorii economici care activează pe piețele externe.  Beneficiile obținute ca urmare a aplicării reglementării – în special în ceea ce privește reducerea riscurilor, clarificarea obligațiilor și recunoașterea conformității pe plan internațional – depășesc în mod clar costurile estimative de implementare. |
| 4.3. Impactul asupra sectorului privat |
| Impactul proiectului de hotărâre asupra sectorului privat este direct, dar proporțional și justificat, având în vedere specificul activităților cu explozivi de uz civil, care implică riscuri majore pentru securitatea publică, sănătatea persoanelor și protecția mediului.  Reglementarea vizează în mod direct producătorii, importatorii, distribuitorii și utilizatorii autorizați de explozivi de uz civil, precum și organismele de evaluare a conformității, în cazul în care solicită desemnarea pentru activitatea de certificare în domeniu.  Obligațiile impuse sectorului privat prin reglementarea tehnică includ:   1. respectarea cerințelor esențiale de securitate aplicabile explozivilor; 2. aplicarea procedurilor de evaluare a conformității (module CE) – aceste proceduri sunt aplicate de producători care la moment nu există în Republica Moldova; 3. elaborarea și păstrarea declarației UE de conformitate și a documentației tehnice – aceste norme urmează a fi aplicabile la momentul aderării Republicii Moldova la Uniunea Europeană; 4. aplicarea marcajului CE și a mecanismelor de trasabilitate unică - aceste norme urmează a fi aplicabile la momentul aderării Republicii Molda la Uniunea Europeană.   Costurile de conformare pentru operatorii economici și organismele de evaluare a conformității la moment nu există, deoarece normele în cauză vor fi aplicabile la momentul aderării Republicii Moldova la Uniunea Europeană.  Avantaje directe pentru sectorul privat:   1. accesul legal și competitiv pe piețele europene; 2. reducerea riscului de sancțiuni sau de retragere de pe piață în lipsa marcajului CE; 3. creșterea încrederii clienților și partenerilor comerciali; 4. clarificarea cerințelor tehnice și de securitate, ceea ce duce la o mai bună previzibilitate a activităților economice în acest domeniu.   Prin urmare, proiectul generează un impact pozitiv pe termen lung, susținând un mediu economic reglementat, sigur și compatibil cu cerințele pieței interne europene. |
| 4.4. Impactul social  Adoptarea proiectului de hotărâre are un impact social pozitiv semnificativ, întrucât vizează creșterea nivelului de securitate a populației și prevenirea riscurilor generate de utilizarea, depozitarea sau circulația necorespunzătoare a explozivilor de uz civil.  Prin stabilirea unui cadru clar, armonizat cu normele europene, proiectul contribuie la:   1. reducerea riscurilor de accidente tehnologice, explozii necontrolate și incidente în timpul lucrărilor cu explozivi; 2. creșterea siguranței lucrătorilor care activează în sectoare precum minerit, cariere și industria extractivă; 3. protejarea comunităților locale, prin aplicarea unor standarde stricte în ceea ce privește trasabilitatea, depozitarea și marcarea explozivilor; 4. prevenirea accesului neautorizat sau utilizării ilegale a explozivilor, prin mecanisme de control și supraveghere consolidate.   Totodată, proiectul contribuie indirect la consolidarea încrederii populației în capacitatea autorităților de a reglementa și controla eficient un domeniu cu potențial periculos, reducând temerile asociate cu siguranța în apropierea obiectivelor industriale sau a transporturilor speciale.  4.4.1. Impactul asupra datelor cu caracter personal  Proiectul în cauză nu va avea impact asupra datelor cu caracter personal.  4.4.2. Impactul asupra echității și egalității de gen  Proiectul în cauză nu va avea impact asupra echității și egalității de gen. |
| 4.5. Impactul asupra mediului |
| Proiectul de hotărâre are un impact favorabil asupra mediului, prin introducerea unor cerințe tehnice clare și riguroase care vizează manipularea, transportul, depozitarea și utilizarea explozivilor de uz civil, contribuind astfel la prevenirea contaminării solului, apei și aerului, precum și la reducerea riscurilor de poluare accidentală.  Reglementarea tehnică stabilește:   1. obligații privind etichetarea produselor, pentru a preveni pierderile necontrolate de materiale periculoase; 2. cerințe de securitate privind ambalarea, depozitarea și utilizarea explozivilor, menite să prevină scurgerile, infiltrațiile sau reacțiile chimice periculoase în mediu; 3. standarde armonizate privind transportul și păstrarea în condiții de siguranță, inclusiv în locații protejate împotriva factorilor de mediu și a incendiilor; 4. cadrul pentru retragerea de pe piață și neutralizarea explozivilor neconformi sau expirați, cu respectarea cerințelor de protecție a mediului.   Prin aplicarea acestor cerințe, proiectul contribuie la:   1. diminuarea riscurilor de poluare accidentală în zona obiectivelor industriale, depozitelor sau traseelor de transport al explozivilor; 2. îmbunătățirea standardelor de mediu în activitățile cu substanțe periculoase; 3. protejarea ecosistemelor naturale și a sănătății populației împotriva expunerii la produse explozive instabile sau degradate.   Proiectul este conform cu principiile dezvoltării durabile și cu angajamentele Republicii Moldova în materie de protecție a mediului, inclusiv în contextul armonizării cu legislația și politicile Uniunii Europene. |
| 4.6. Alte impacturi și informații relevante |
| Nu este aplicabil |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Proiectul hotărârii de Guvern pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul acestora este pe deplin compatibil cu legislația Uniunii Europene și are drept scop transpunerea integrală a Directivei 2014/28/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață și controlul explozivilor de uz civil (versiune codificată).  Anterior, prin adoptarea Legii nr. 67/2024, Republica Moldova a transpus parțial prevederile directivei menționate, inclusiv cadrul juridic general privind comercializarea, utilizarea și controlul explozivilor de uz civil.  Prezenta reglementare tehnică completează transpunerea aspectelor tehnice detaliate ale directivei, în special în ceea ce privește:   1. cerințele esențiale de securitate aplicabile explozivilor; 2. evaluarea conformității și utilizarea modulelor de certificare; 3. marcajul CE și declarația UE de conformitate; 4. trasabilitatea și identificarea unică; 5. condițiile de notificare a organismelor de evaluare a conformității; 6. depozitarea explozivilor de uz civil. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Proiectul de hotărâre a Guvernului pentru aprobarea Reglementării tehnice privind cerințele esențiale de securitate ale explozivilor de uz civil, punerea la dispoziție pe piață și controlul explozivilor de uz civil a fost elaborat în scopul transpunerii integrale a prevederilor Directivei 2014/28/UE a Parlamentului European și a Consiliului din 26 februarie 2014 privind armonizarea legislațiilor statelor membre referitoare la punerea la dispoziție pe piață și controlul explozivilor de uz civil (reformare). |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional şi Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, anunțul de inițiere a elaborării proiectului a fost plasat pe platforma guvernamentală [www.particip.gov.md](http://www.particip.gov.md) și este disponibil la link-ul:  <https://particip.gov.md/ro/document/stages/proiectul-de-hotarare-cu-privire-la-modificarea-hotararii-guvernului-nr-13242016-pentru-aprobarea-reglementarii-tehnice-privind-cerintele-esentiale-de-securitate-ale-explozibililor-de-uz-civil-punerea-la-dispozitie-pe-piata-si-controlul-explozibililor-de-uz-civil/13873>  Totodată, prin demersul MAI nr. 38/1038 din 25 martie 2025 și demersul MAI nr. 38/1040 din 25 martie 2025, la elaborarea proiectului de hotărâre a fost consultată opinia Ministerului Dezvoltării Economice și Digitalizări, Inspectoratului Național pentru Supraveghere Tehnică și agenților economici din domeniu. |
| **7. Concluziile expertizelor** |
| Proiectul urmează a fi supus expertizei anticorupție, expertizei juridice și expertizei de compatibilitate cu legislația UE, în conformitate cu art. 35, 36 și 37 din Legea nr. 100/2017 cu privire la actele normative. |
| **8. Modul de încorporare a actului în cadrul normativ existent** |
| Proiectul de hotărâre se încadrează în cadrul normativ și aprobarea acestuia nu necesită modificarea altor acte normative, însă va necesita elaborarea și aprobarea actelor normative subsecvente privind recunoașterea organismelor care efectuează evaluarea conformității explozivilor, privind asigurarea schimbului de informații cu referire la explozivii de uz civil, precum și desemnarea subdiviziunii responsabile din cadrul Ministerului Afacerilor Interne care va realiza atribuțiile cu privire la transferul de muniție și trasabilitatea explozivilor. |
| **9. Măsurile necesare pentru implementarea prevederilor proiectului actului normativ** |
| Nu este aplicabil. |

**Ministru Daniella MISAIL-NICHITIN**